**LIISU 2018 LEKTORID**

**1) KOOLITAJA Jarmo Karing** on lõpetanud Tallinna Ülikooli koreograafia eriala, lisaks Tartu Ülikooli Kultuurikorralduse eriala magistrantuuri. Jarmo on tegelenud laste ja noortega üle 15 aasta, olles Haapsalu tantsustuudio T-stuudio looja ja õpetaja. 2017.a. sügisest asus ta Risti Põhikooli kehalise kasvatuse õpetaja ametikohale. Jarmo on osalenud erinevates tantsuprojektides nii lavastaja, koreograafi kui tantsijana.

**Koolituse teema**: I ja II astme õpilaste kaasamine tunni tegevustesse läbi meeskonnaharjutuste.

**2) KOOLITAJA Kärt Tõnisson** on lõpetanud Tallinna Ülikoolis koreograafia eriala. Tänaseks on tema koostöö lastega kestnud juba ligi 15 aastat. Kärt õpetab liikumiskunsti, balleti ja akrobaatikat Rocca al Mare Kooli Veskimöldre lasteaias ning Kalli-kalli Lasteaias. Lisaks juhendab ta balletitunde ja kaasaegse tantsu tunde Püha Johannese Koolis ning lasteballetti Stuudios Tasapisitasakaal. Kärt on täiendanud end pidevalt erinevates kaasaegse tantsu- ja liikumistöötubades nii Eestis kui ka välismaal. Ta on osalenud mitmetes kodumaistes ja rahvusvahelistes tantsuprojektides. Kärdile on eriti südamelähedane tantsukunsti loomine koos lastega olles samal ajal nii õpetaja kui ka õpilase rollis. Koostööna Zuga ühendatud tantsijatega on lavastatud mitmeid tantsuetendusi noorele publikule, neist viimane, "MeeleKolu" etendatakse taas kevadel 2018.

**Koolituse teema:** “Lugu liigutuse taga”

*⁃ keha ja meele tasakaal* - tähelepanuharjutused, kehatunnetus;

⁃ eakohased tegevused liikumistunnis - mängud, harjutused;

⁃ ainetevahelised seosed liikumistegevustega.

**3) KOOLITAJA Karl Sults** on lõpetanud Tartu Ülikooli Kehakultuuri teaduskonna 2010.a

Aastal 2009 alustas tööd Tallinna Kunstigümnaasiumis kehalise kasvatuse õpetajana. Alates 2010.a. läks tööle Tartu lasteaeda Laululind liikumisõpetajaks, kus töötab praeguseni. 2017.a. alustas treeneritööd MV Spordiklubis TRX rühmatreenerina.

**Koolituse teema**: Lõbusad mängud koolieelses lasteasutuses ja algklassides.

**Tunni sisu:** Julgustan lõimima erinevaid õppevaldkondi liikumismängudega**.** Tunni käigus võtame läbi väga palju mänge/tegevusi, mis väga meeldivad lastele. Kindlasti mõned mängud on teada tuntud, aga on ka hoopis uusi ja huvitavaid mänge. Tegevustes kasutan ka roboteid (BeeBot’id).

**4) KOOLITAJA Allan Anniste** on lõpetanud Tartu Ülikooli Kehakultuuri teaduskonna 2004.a. On täiendanud ennast Taanis spordialases rahvaülikoolis. Töötanud kehalise kasvatuse õpetajana Albu Põhikoolis, Olustvere Maamajanduskoolis, Olustvere Põhikoolis ja lasteaias, Retla Põhikoolis. Praegu õpib Tartu Ülikoolis füsioteraapiat ja töötab Järvamaa Haiglas füsioterapeudina.

**Koolituse teema**: "Noorte kehaline seisund füsioterapeudi seisukohast"

Millised on noorte suuremad kehalised probleemid, mis põhjustatud valest kehahoiust, ebaühtlasest lihaste arengust ja halvast kehahoiust. Kuidas saab mõjutada noorte füüsilist keha kehalise kasvatuse tunnis vältimaks tõsiseid probleeme täiskasvanueas. Õpetajale eneseabi, kuidas iseennast aidata.

**5) KOOLITAJA Katrin Karuauk** – on lõpetanud Tartu Ülikooli kehakultuuri teaduskonna 2008 aastal. Lisaks täiendanud ennast ühe semestri Taanis Kopenhaageni ülikooli sporditeaduskonnas.  Omab käsipallitreeneri VI kutsetaset. On olnud käsipallitreener nii lastel kui täiskasvanutel ning töötanud liikumisõpetajana Tartu LA Hellik. Hetkel töötab Tartu Ülikooli Akadeemiline Spordiklubis spordijuhina.

**Koolituse teema:**Liikumismängud käsipalli elementidega.

Käsipall on mäng, mis hõlmab inimese põhilisi liikumistegevusi - jooksmine, hüppamine, viskamine, püüdmine jne. Käsipall arendab liigutuslikke põhioskusi, mida kasutatakse ka teistes spordialades. Seetõttu käsitlen mänge, mis hõlmavad eelnimetatud liigutustegevusi ning põimin ka teiste sportmängudega.

**6) KOOLITAJA Maarit Vaikmaa** on lõpetanud TPÜ kehakultuuri teaduskonna 1997.

Liikumisõpetaja Kadrina Lasteaias Sipsik, võimlemistreener ja juhatuse liige Lääne-Virumaa Spordiklubis Kalev. Töötanud Eesti Südameliidus liikumisjuhendajana 1997 - 2011.

**I osa  teooria loengusaalis**

**Koolituse teema**: Kuidas saab liikumisõpetaja olla heas vormis ja innustada kolleege tervislikele valikutele.

Mina ise saan mõjutada oma südame tervist. Liikumise mõju tervisele ja tegutsemisvõimele. Liikumispirukas. Kuidas õpetaja ise saab ennast motiveerida olemaks heas füüsilises vormis. Lihtsad ja motiveerivad liikumispraktikad Tamsalu ja Kadrina lasteaedade töötajate näitel. Liikumiskalender kui liikumisaktiivsuse kaardistaja töökohal.

**II osa õues**

**Koolituse teema:** Praktiline liikumistund käimiskeppidega.

Kepikõnni tehnika, soojendus- ja venitusharjutusvara, keppidega paarisharjutused ja mängud.

**7) KOOLITAJA Rita Veeremets** on lõpetanud Tallinna Ülikool matemaatika teaduskonna. Töötab Paikuse Põhikoolis, matemaatika- ja tantsulise liikumise õpetajana. Rita on Ernst Idla liikumisõpetuse mentor-õpetaja Eestis. Tantsualaselt on ta läbinud palju erinevaid täiendkoolitusi - loovtants, loovmäng, erinevate rahvaste seltskonnatantsud jne. Hetkel alustas õpinguid Rahvakultuuri Keskuse Rahvatantsujuhtide koolis.

**Koolituse teema**: Laulumängud ja pärimustantsud esimeses kooliastmes.

**8)** **KOOLITAJA Anne Kaar** töötab Paikuse lasteaias Mesimumm liikumisõpetajana. Suvel täitub tervisevõimlemise ja lasteaia liikumisalasel tegevuse juhendajal juba 22. tööaasta.

Rahvatantsuansambliga Kajakas on Anne seotud 34 tantsuaastat.

**Koolituse teema:** Kuidas püsida liikumisõpetajana elukestvalt heas kehalises vormis!

**Tunni sisu:** Tervise edendamisel on huumor alati omal kohal! Teeme koos midagi tervise ja meele ergutamiseks.

 **9) KOOLITAJA Inge Heero** on Tallinna Ülikooli Rakvere Kolledži alushariduse pedagoogika III kursuse üliõpilane ning hetkel kirjutab oma bakalaureusetööd teemal „Lõimitud laste jooga muinasjuttude ja joogamängude kogumik eelkooliealistele lastele.

On lõpetanud Tartu Ülikooli Viljandi Kultuuriakadeemia ning Tartu Ülikooli 320- tunnise kvalifikatsioonikursuse „Eelkoolipedagoogika kursus“. Aastal 2011 alustas õpetajana Hummuli valla lasteaias Sipsik. Alates 2013.a. on rühmaõpetaja (s.h olnud liikumisõpetaja) Valga lasteaias Walko, kus töötab praeguseni. 2015 aastal alustas liikumisringiga *Mürakratt*, juhendades lapsi vanuses 5-7 aastat. Huvi laste jooga vastu tekkiski Ingel liikumisringi juhendades.

**Koolituse teema:** Laste jooga - ideaalne tööriist laste loovuse, tähelepanu, julguse ja meeskonnatöö toetamisel ning arendamisel.

**Tunni sisu:** Arutleme, mis on laste jooga ning miks peaksid lapsed joogat harrastama. Kindlasti vahetame mõtteid ja ideid kuidas laste joogat lõimida igapäevaste tegevustega ning erinevate ainevaldkondadega lasteaias. "LASTE JOOGA MUINASJUTTUDE JA  MÄNGUDE KOGUMIK EELKOOLIEALISTELE LASTELE“ praktiline tutvustamine / valikuline läbimäng. Kogumik sisaldab 22 joogamängu ning 18 muinasjuttu 3-7 aastastele lastele.

10) **KOOLITAJA Kätlin Erkmann** on lõpetanudTallinna Ülikooli Kehakultuuri bakalaureuse eriala aastal 2008. Sport on saatnud teda kogu elu, 11 aastat oma nooruspõlvest pühendus ta korvpallile. Seejärel kandis elu teda rühmatreeningute maailma ja käesolevaks hetkeks on Kätlin rühmatreeningute treeneri ametit viljelenud juba 10 aasta jagu. Täiskasvanute juhendamise kõrvalt peab ta liikumisõpetaja ametit Tori Lasteaias.

**Koolituse teema:** Lihashooldus (rullmassaaž). Lihaste ja kogu keha ainevahetuse parandamine, lihaspingega kaasnevate vigastuste vältimine.

**Tunni sisu:** Lihashoolduse tund toimub rahuliku muusika saatel ja sobib nii tõsisemale sporditegijale kui ka harrastajatele. Tunnis praktiseeritakse erinevaid tehnikaid fastsiate treenimiseks (foamroller ja pall). Nende vahendite abil on võimalik tõhusalt läbi venituste ja massaaži vabastada lihase ning sidekoelise struktuuri, sidekirme ehk fastsia, pingeid ja seeläbi taastada nende normipärasem funktsioon**.**

**11) KOOLITAJA Angelika** Naris on hariduselt algklassiõpetaja ja kasvatustöö metoodika magister ning töötanud koolis üle 10 aasta. Üle 20 aasta on ta seotud kodutütardega, töötab kodutütarde peavanemana.

Kodutütarde tegevuse üks suuremaid eesmärke on tervislike eluviiside propageerimine ja liikumisharjumuste süvendamine ning seepärast pakume oma neidudele hulgaliselt matkamängu formaadis ettevõtmisi, mille väikest mudelit tahaksingi suvekoolis tutvustada. Kuna meie organisatsioon kannab ka isamaalisi väärtusi, olen liikumismängu sidunud vastavate harjutustega. Loodan, et selline praktiline mäng annab ideid, kuidas isamaalist haridust pehmel moel viia juba lasteaedadesse ja algklassidesse.

**Koolituse teema**: matkamäng „Seiklus läbi Eesti“.

**Tunni sisu:** Osalejad jaotatakse 3- 4 liikmelisteks meeskondadeks ning nad liiguvad maastikul erinevatesse kontrollpunktidesse vastava legendi alusel. Iga punktis on ülesanne, mis tuleb lahendada. Tegevus toimub õues.

12) **KOOLITAJA Martin Toht** on lõpetanud Tartu Ülikooli magistrantuuri füsioteraapia erialal. 2010.a asutas Eesti Selja- ja Kaelaravi Keskuse, ravib muuhulgas raskeid selja- ja kaelaprobleeme (nt diski prolaps, närvipitsumised jms) ametilt füsioterapeut ja valmistuv ortopeediline osteopaat.

Missioon: anda edasi häid teadmisi ja kogemusi, et neid saaksid kasutada võimalikult paljud inimesed. Eriti lastele, kuna nad on meie tulevik. Ennetus on parim ravim!

**Koolituse teema**: Tervem laps – helgem tulevik!

**Loengu lühitutvustus**: seminaris käsitlen liikumise mõju erinevaid tahkusid. Näiteks kuidas lapseea suurem kehaline aktiivsus aitab ära hoida väga paljusid hilisemaid, 30+ aastatel järjest rohkem lisanduvaid terviseprobleeme: diskivigastusi, liigeste kulumist, selja-, kaela-, liigeste valusid, stress ja depressioon, 2. tüüpi diabeeti, kõrget vererõhku, luude hõrenemist, dementsust.

Ideid "Tervem laps – helgem tulevik!" programmi käimalükkamiseks.